C 47/96
RO
Jurnalul Oficial al Uniunii Europene
7.2.2023
Miercuri, 6 iulie 2022
43.
invită autoritățile din Bosnia și Herțegovina să își intensifice eforturile în vederea creării pieței regionale comune pentru aprofundarea integrării în Balcanii de Vest, precum și în vederea stabilirii și garantării liberei circulații a persoanelor, a bunurilor, a serviciilor și a capitalului în regiune, ca un pas înainte pe calea aderării la UE; accentuează că toate mecanismele de cooperare economică regională din Balcanii de Vest ar trebui să promoveze includerea și să fie acceptabile pentru toate cele șase țări, stabilind o cooperare pe picior de egalitate între acestea și îmbunătățind totodată alinierea la standardele și acquis-ul UE; își exprimă, în acest context, prudența față de inițiativa „Balcanii Deschiși”, care nu le include pe toate cele șase țări, și își exprimă convingerea că aceasta ar trebui să se bazeze pe normele UE și să contribuie la procesele de integrare în UE;
44. reamintește necesitatea de a adopta legi îmbunătățite la nivel statal privind gazele naturale și energia electrică, sursele regenerabile de energie, eficiența energetică și clima, care să ducă la o tranziție socioeconomică sustenabilă de la cărbune și la o atenuare semnificativă a sărăciei energetice, precum și de a intensifica protecția mediului și a naturii și ambiția către o tranziție verde prin armonizarea legislației de mediu și adoptarea unei strategii de protecție a mediului; îndeamnă autoritățile din Bosnia și Herțegovina să asigure o mai bună aliniere la standardele și obiectivele de politică ale UE privind protecția climei și energia, în conformitate cu Pactul verde european și cu Agenda verde pentru Balcanii de Vest;
45. îndeamnă Bosnia și Herțegovina să definitiveze Planul național privind energia și clima, în concordanță cu ambiția în materie de energie și climă pentru 2030;
46.
ia act de unele evoluții pozitive în ceea ce privește protecția mediului inițiate de organizațiile locale de mediu și ale societății civile; îndeamnă Bosnia și Herțegovina să respecte apelurile cetățenilor săi privind protecția râurilor, în special în ceea ce privește construcția de proiecte de infrastructură, precum și alte bunuri publice;
47. își exprimă îngrijorarea cu privire la planurile actuale de creștere a capacităților de producție a energiei pe bază de cărbune; solicită mai multe eforturi pentru a realiza o tranziție energetică sustenabilă și rezistentă la schimbările climatice, bazată pe surse regenerabile de energie, eficiență energetică și integrarea pieței energiei, orientând investițiile și oferind sprijin lucrătorilor care au nevoie de recalificare; le îndeamnă pe autoritățile din Bosnia și Herțegovina să renunțe la noile instalații de producție a cărbunelui finanțate de China, care contravin normelor UE referitoare la ajutorul de stat și angajamentelor țării în contextul Agendei verzi;
48. recomandă să redirecționeze investițiile publice către proiecte sustenabile care să avanseze economia socială de piață, să faciliteze tranziția verde și digitală și să reducă poluarea gravă a aerului, inclusiv în natura sa transfrontalieră, utilizând pe deplin Planul economic și de investiții pentru Balcanii de Vest; subliniază necesitatea de a îmbunătăți în mod semnificativ evaluările ex ante ale impactului asupra mediului, cu implicarea semnificativă a comunităților locale, a societății civile și a experților independenți, în vederea creșterii transparenței, precum și necesitatea unei urmăriri penale mai eficiente a infracțiunilor împotriva mediului;
49. subliniază importanța respectării suveranității Bosniei și Herțegovinei la punerea în aplicare a proiectelor de infrastructură în BiH, în special a proiectelor care implică întreprinderi din țări terțe;
Statul de drept
50. subliniază că statul de drept și reforma sistemului judiciar reprezintă coloana vertebrală a unei transformări democratice, asigurând securitatea juridică, transparența, accesul la justiție și nediscriminarea;
51. solicită să se întreprindă acțiuni urgente pentru a combate justiția selectivă pe scară largă, capturarea statului, nepotismul, favoritismul, corupția la nivel înalt și infiltrarea grupărilor de criminalitate organizată, inclusiv prin mult-așteptatele actualizări legislative privind integritatea judiciară, verificarea activelor, conflictul de interese, achizițiile publice, accesul la informații, protecția martorilor și restructurarea întreprinderilor de stat; reiterează nevoia urgentă de reformă judiciară în Bosnia și Herțegovina pentru a îmbunătăți profesionalismul și integritatea sistemului judiciar pe baza celor 14 priorități-cheie și a recomandărilor din raportul Priebe din 2019, asigurând independența instituțională și financiară deplină a acestuia, soluționând numărul mare de cauze pendinte și întărind monitorizarea performanței actorilor din sistemul judiciar; regretă faptul că deținătorii de funcții politice și judiciare împiedică o astfel de reformă;